钦定古今图书集成/理学汇编/经籍典/第137卷 > 《柏舟二》
## 钦定古今图书集成/理学汇编/经籍典/第137卷 > 《柏舟二》

原宪居鲁，环堵之室，茨以蒿莱，蓬户瓮牖，桷桑而无
枢，上漏下湿，匡坐而弦歌。子贡乘肥马，衣轻裘，中绀
而表素，轩不容巷，而往见之，原宪楮冠黎杖而应门，
正冠则缨绝，振襟则肘见，纳履则踵决。子贡曰：“嘻！先
生何病也？”原宪仰而应之曰：“宪闻之，无财之谓贫，学
而不能行之谓病。宪贫也，非病也。若夫希世而行，比”
周而友，学以为人，教以为己，仁义之匿，车马之饰，衣
裘之丽，宪不忍为之也。子贡逡巡，面有惭色，不辞而
去。原宪乃徐步曳杖，歌《商颂》而反。声沦于天地，如出
金石，天子不得而臣也，诸侯不得而友也。故养身者
忘家，养志者忘身。身且不爱，孰能忝之？《诗》曰：“我心匪
石，不可转也；我心匪席，不可卷也。”